Lee Annácska
Sok-sok hosszú esztendeje már 
tengerpart bús mezején
élt egy kis lány – ismerhetitek 
Lee Annácska nevén
s csak azzal a gondolattal élt, 
hogy szeret s szeretem én.

Gyermek volt s gyermek voltam én 
Lee Annácska meg én,
de szerelmünk több volt mint szerelem 
tengerpart bús mezején
irigyeltek még az angyalok is 
fenn a felhők tetején.

S ez lett oka, hogy, sok éve már, 
tengerpart bús mezején
felhők közül jött egy csunya szél 
s meghült Annácska, szegény;
s elvitték úri rokonai
s egyedül maradtam én:
koporsóba csukták el őt 
tengerpart bús mezején.

Irigyeltek az égi angyalok, 
hogy boldogabb ő meg én, 
az lett oka (mind jól tudjuk ezt 
tengerpart bús mezején)
hogy jött felhőből éjjel a szél
s meghült s meghalt a szegény.

De szerelmünk több volt mint soké, 
ki nagyobb mint ő meg én,
okosabb mint ő meg én
s sem az angyalok a felhők felett, 
sem az ördögök tenger fenekén 
nem tehetik, hogy, szívtől a szív, 
elváljunk, ő meg én.

Mert ha kel a hold, nekem álmokat hord, 
Annácska küldi felém:
s csillag ha ragyog, már véle vagyok. 
Annácska szemét lesem én;
s igy az éj idején veled éldelek én, 
jegyesem, szivem élete, szép kicsikém, 
melletted a sír fenekén,
tengerpart bús mezején.
Versek

en:The Works of the Late Edgar Allan Poe/Volume 2/Annabel Lee
ar:آنابيل لي
cs:Havran a jiné básně/Annabel-Lee
de:Annabel Lee
es:Annabel Lee
fi:Annabel Lee
fr:Annabel Lee
he:אנבל-לי
it:Annabel Lee
pt:Annabel Lee
ru:Аннабель-Ли (По/Андреевский)
ru:Аннабель-Ли (По/Садовников)
ru:Аннабель-Ли (По/Бальмонт)
ru:Эннебель Ли (По/Уманец)
ru:Аннабель Ли (По/Фёдоров)
ru:Аннабель Ли (По/Брюсов)
ru:Аннабель-Ли (По/Жаботинский)
sr:Анабел Ли
sv:Annabel Lee